Niemand nog vas ná drie se raaiselmoord | Maroela Media
Niemand is nog in hegtenis geneem in verband met die raaiseldood van drie mans wat op teregstellingswyse in Welkom in die Vrystaat doodgeskiet is nie.
Kapt. Stephen Thakeng, woordvoerder van die polisie, sê beamptes van die Welkom-blitspatrollie is Vrydag in kennis gestel van drie liggame wat langs die R30 (Welkom-Odendaalsrus-pad) lê.
"Die polisie het omstreeks 13:20 op die liggame van drie volwasse mans afgekom. Hulle het met hul gesigte na onder gelê, met hul hande agter hul rûe met sokkies vasgebind. Al drie liggame is sonder skoene, asook met skietwonde in hul koppe aangetref," sê Thakeng.
Getuies het aan die polisie gesê hulle het Donderdag omstreeks 18:00 verskeie skote in die gebied gehoor. Volgens Thakeng dui die polisie se voorlopige ondersoek daarop dat een van die oorledenes 'n Suid-Afrikaner is, terwyl die ander twee van Zimbabwe afkomstig is.
"Die motief vir hierdie sinnelose moorde is nie tans bekend nie. Drie sake van moord word ondersoek en inwoners word gevra om na vore te kom met inligting wat ons kan help om die moordenaars vas te trek," het Thakeng gesê.
Meld gerus enige inligting wat die polisie in hul ondersoek kan help aan by AO Elliot Khutsoane, 083 940 1743.
Die area waar die lyke gevind is, is presies waar die zama-zama's myn, helder oordag reg langs die pad. So ek glo die moorde is goudverwant.
Moord sal daar gepleeg word totdat doodstraf ingestel word.
Klink vir my na 'n waarskuwing van 'n rival groep onwettige myners.
Zama zamas sorteer dit sommer self uit met die onwettige immigrante aangesien die gereg nie in staat is nie,
Dit is n groot probleem in Welkom, helder oor dag, 1km van polisie stasie myn hulle 24 uur. Die ou skagte wemel onder die onwettiges, hulle hou die inwoners van Welkom gyselaar en regeer die gereg en owerhede. In aande klink dit soos oorlog en word net gese, moenie kommer dis net die zamas wat skiet. Welkom is n pot van onheil.